ประกาศกรมการค้าต่างประเทศ เรื่อง เปิดการทบทวนอัตราอากรการตอบโต้การทุ่มตลาดสินค้าเหล็กแผ่นรีดเย็นชุบหรือเคลือบด้วยโลหะเจือของอลูมิเนียมและสังกะสีแบบจุ่มร้อน ที่มีแหล่งกำเนิดจากสาธารณรัฐประชาชนจีน และไต้หวัน พ.ศ. 2557

ประกาศกรมการค้าต่างประเทศ

ประกาศกรมการค้าต่างประเทศ
เรื่อง
เปิดการทบทวนอัตราอากรการตอบโต้การทุ่มตลาด
สินค้าเหล็กแผ่นรีดเย็นชุบหรือเคลือบด้วยโลหะเจือของอลูมิเนียมและสังกะสีแบบจุ่มร้อน
ที่มีแหล่งกำเนิดจากสาธารณรัฐประชาชนจีน
และไต้หวัน
พ.ศ. ๒๕๕๗[๑]

ตามที่ได้มีประกาศคณะกรรมการพิจารณาการทุ่มตลาดและการอุดหนุน เรื่อง
การตอบโต้การทุ่มตลาด
สินค้าเหล็กแผ่นรีดเย็นชุบหรือเคลือบด้วยโลหะเจือของอลูมิเนียมและสังกะสีแบบจุ่มร้อนที่มีแหล่งกำเนิด
จากสาธารณรัฐประชาชนจีน สาธารณรัฐเกาหลี และไต้หวัน (ฉบับที่ ๒) พ.ศ. ๒๕๕๖
ลงวันที่ ๗ มกราคม พ.ศ. ๒๕๕๖ กำหนดให้เรียกเก็บอากรตอบโต้การทุ่มตลาดสินค้าดังกล่าวที่มีแหล่งกำเนิดจากสาธารณรัฐประชาชนจีน
ในอัตราร้อยละ ๒.๓๖ - ๒๖.๒๒ ของราคา ซี ไอ เอฟ จากสาธารณรัฐเกาหลี ในอัตราร้อยละ
๑๓.๘๒ - ๒๒.๕๕ ของราคา ซี ไอ เอฟ และจากไต้หวัน ๒.๕๙ - ๓๙.๑๒ ของราคา ซี ไอ เอฟ
และให้เรียกเก็บอากรตอบโต้การทุ่มตลาด
จากการนำเข้าสินค้าดังกล่าวที่มีแหล่งกำเนิดจากสาธารณรัฐประชาชนจีน
สาธารณรัฐเกาหลี และไต้หวัน ในอัตราร้อยละ ๐ สำหรับนำเข้ามาเพื่อการส่งออก
ตั้งแต่วันที่ ๑๐ มกราคม พ.ศ. ๒๕๕๖ เป็นกำหนดเวลา ๕ ปี นั้น

บริษัท เอ็นเอส บลูสโคป (ประเทศไทย) จำกัด
ซึ่งเป็นอุตสาหกรรมภายในผู้ผลิตสินค้าเหล็กแผ่นรีดเย็น
ชุบหรือเคลือบด้วยโลหะเจือของอลูมิเนียมและสังกะสีแบบจุ่มร้อน
ได้ยื่นคำขอให้พิจารณาทบทวนอัตราอากรตอบโต้การทุ่มตลาดสินค้าดังกล่าวที่มีแหล่งกำเนิดจากสาธารณรัฐประชาชนจีน
และไต้หวัน ตามประกาศคณะกรรมการข้างต้น
ซึ่งคณะกรรมการพิจารณาการทุ่มตลาดและการอุดหนุน ได้พิจารณาคำขอของบริษัท
ในการประชุมครั้งที่ ๑/๒๕๕๗ เมื่อวันที่ ๒๒ มกราคม พ.ศ. ๒๕๕๗ มีคำวินิจฉัยว่า
คำขอดังกล่าวมีมูลและหลักฐานเพียงพอที่แสดงให้เห็นว่าอัตราส่วนเหลื่อมการทุ่มตลาดของผู้ผลิตและผู้ส่งออกสินค้าดังกล่าว
ที่มีแหล่งกำเนิดจากสาธารณรัฐประชาชนจีน และไต้หวันมีการเปลี่ยนแปลงไป
เห็นสมควรให้มีการทบทวนอัตราอากรตอบโต้การทุ่มตลาด ตามมาตรา ๕๖
แห่งพระราชบัญญัติการตอบโต้การทุ่มตลาดและการอุดหนุน พ.ศ. ๒๕๔๒ จึงมีมติ
ให้กรมการค้าต่างประเทศเปิดการทบทวนอัตราอากรตอบโต้การทุ่มตลาดสินค้าเหล็กแผ่นรีดเย็นชุบหรือเคลือบด้วยโลหะเจือของอลูมิเนียมและสังกะสีแบบจุ่มร้อน
ที่มีแหล่งกำเนิดจากสาธารณรัฐประชาชนจีน และไต้หวัน
ตามกระบวนการพิจารณาที่กฎหมายกำหนด

อาศัยอำนาจตามความในมาตรา ๕๖ และมาตรา ๖๐
แห่งพระราชบัญญัติตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.
๒๕๔๒ อธิบดีกรมการค้าต่างประเทศออกประกาศไว้ ดังต่อไปนี้

ข้อ ๑ 
กรมการค้าต่างประเทศจะเริ่มดำเนินกระบวนการพิจารณาเปิดการทบทวนอัตราอากรตอบโต้การทุ่มตลาดสินค้าเหล็กแผ่นรีดเย็นชุบหรือเคลือบด้วยโลหะเจือของอลูมิเนียมและสังกะสีแบบจุ่มร้อน
ที่มีแหล่งกำเนิดจากสาธารณรัฐประชาชนจีน และไต้หวัน ตั้งแต่วันที่ประกาศนี้
ประกาศในราชกิจจานุเบกษาเป็นต้นไป

ข้อ ๒ 
ผู้ใดประสงค์ขอทราบข้อมูลข่าวสารเกี่ยวกับการขอทบทวนดังกล่าว
ให้ยื่นคำขอต่อสำนักปกป้องและตอบโต้ทางการค้า กรมการค้าต่างประเทศ เลขที่ ๔๔/๑๐๐
ถนนนนทบุรี ๑ อำเภอเมือง จังหวัดนนทบุรี รหัสไปรษณีย์ ๑๑๐๐๐ หมายเลขโทรศัพท์ ๐
๒๕๔๗ ๔๗๔๐ หมายเลขโทรสาร ๐ ๒๕๔๗ ๔๗๔๑ 
ทั้งนี้
ค่าธรรมเนียมในการยื่นคำขอข้อมูลข่าวสารให้เป็นไปตามประกาศกระทรวงพาณิชย์ เรื่อง
การตอบโต้การทุ่มตลาด และการอุดหนุน (ฉบับที่ ๖) พ.ศ. ๒๕๔๔ ลงวันที่ ๒๖ มีนาคม
พ.ศ. ๒๕๔๔

ประกาศ
ณ วันที่ ๔ กุมภาพันธ์ พ.ศ. ๒๕๕๗
สุรศักดิ์  เรียงเครือ
อธิบดีกรมการค้าต่างประเทศ

ปริยานุช/ผู้จัดทำ
๑๗ กุมภาพันธ์
๒๕๕๗

จุฑามาศ/ผู้ตรวจ
๕ มีนาคม ๒๕๕๗

[๑] ราชกิจจานุเบกษา
เล่ม ๑๓๑/ตอนพิเศษ ๒๘ ง/หน้า ๔/๑๑ กุมภาพันธ์ ๒๕๕๗